## Odluka o porezima Općine Primošten

### NN 37/2011 (30.3.2011.), Odluka o porezima Općine Primošten

OPĆINA PRIMOŠTEN

875

Na temelju čl. 30. Zakona o financiranju jedinice lokalne i područne (regionalne) samouprave (»Narodne novine«, broj 117/93, 92//94, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07 i 73/08) i čl. 29. Statuta Općine Primošten (»Službeni vjesnik Šibensko-kninske županije«, broj 7/09) Općinsko Vijeće Općine Primošten, na 16. sjednici održanoj dana 15. ožujka 2011. godine donosi

ODLUKU

O POREZIMA OPĆINE PRIMOŠTEN

I. TEMELJNE ODREDBE

Članak 1.

Ovom se Odlukom uvode porezi Općine Primošten (u daljnjem tekstu: Općina), te propisuje stope, visina i drugi odgovarajući elementi za njihov obračun i plaćanje.

II. VRSTA POREZA

Članak 2.

Porezi Općine su:

1. prirez porezu na dohodak

2. porez na potrošnju

3. porez na kuću za odmor

4. porez na tvrtku i naziv

5. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 10%.

Osnovica prireza porezu na dohodak je porez na dohodak.

Članak 4.

Obveznik prireza poreza na dohodak je fizička osoba koja ostvaruje dohodak u Republici Hrvatskoj, prema Zakonu o porezu na dohodak.

Poslove u svezi utvrđivanja i naplate poreza na dohodak obavlja Porezna uprava.

2. Porez na potrošnju

Članak 5.

Porez na potrošnju alkoholnih pića, piva i bezalkoholnih pića plaća se po stopi 3%.

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića) prirodnih i specijalnih vina, piva, i bezalkoholnih pića u ugostiteljskim objektima.

Obveznik poreza na potrošnju jest pravna i fizička osoba koja pruža ugostiteljske usluge na području Općine Primošten a obračunava i plaća u rokovima i na način propisan u Zakonu o porezu na dodanu vrijednost.

Poslove u svezi utvrđivanja i naplate poreza na potrošnju obavlja Porezna uprava.

3. Porez na kuće za odmor

Članak 7.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Primošten.

Vlasnikom kuće za odmor smatra se i osoba izvanknjižni vlasnik odnosno suvlasnik ukoliko se to može utvrditi drugim dokazima (ugovorom, odlukom suda, nasljeđivanjem i sl).

Kućom za odmor smatra se svaka zgrada, dio zgrade ili stan koji se koristi povremeno ili sezonski, odnosno svaka zgrada koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija.

Članak 8.

U postupku utvrđivanja statusa kuće za odmor, u smislu njenog povremenog ili sezonskog korištenja, status kuće za odmor dokazivat će se i drugim raspoloživim dokumentima i podacima kao što su putovnica, mjesto i visina nastanka troška električne energije, vode, telefona, struje, potvrde o zasnovanom radnom odnosu kao i mogućnosti odlaska na posao i s posla, izjave o izabranom liječniku, izjave svjedoka, mjesta podnošenja porezne prijave i sl.

Članak 9.

Privremeno prijavljivanje boravišta ne oslobađa od plaćanja poreza na kuće za odmor.

Članak 10.

Za kuću koja je u izgradnji (nedovršena kuća ili stan) porez se plaća samo na korisnu površinu dijela kuće koja se može koristiti.

Članak 11.

Kada pravna ili fizička osoba ima u vlasništvu dvije ili više kuća ili dva ili više stanova, od kojih jedno koristi za stanovanje u mjestu prebivališta a u drugom ili istom mjestu ima kuću ili stan koji koristi povremeno ili sezonski, te ostale kuće ili stanovi smatraju se kućom za odmor i za iste se plaća porez na kuće za odmor.

Ako postoje dva ili više suvlasnika koji koriste odvojene dijelove kuće za odmor, svaki od njih je porezni obveznik za dio kuće za odmor, koju ima u vlasništvu, te svaki posebno dobiva rješenje o razrezu poreza.

Članak 12.

Ako se kuća za odmor koristi kao gospodarski objekt i kao kuća za odmor u kojoj se povremeno odnosno sezonski boravi, onda se to smatra kućom za odmor, bez obzira na činjenicu što kuća za odmor služi i u druge svrhe.

Članak 13.

Vlasnik je dužan plaćati porez na kuću za odmor ako istu koristi bez obzira na njenu nedovršenost ili lošu kvalitetu radova, odnosno druge postojeće nedostatke na istoj, osim ako na objektu nije postavljena stolarija.

Članak 14.

Porez na kuće za odmor dužne su plaćati fizičke i pravne strane osobe, ako im se kuća ili odmaralište nalazi na području Općine Primošten pod istim uvjetima koji su u ovoj Odluci propisani za državljane Republike Hrvatske.

Članak 15.

Porez na kuće za odmor plaća se godišnje po jednom četvornom metru korisne površine kuće 15 kuna.

4. Porez na tvrtku i naziv

Članak 16.

Porez na tvrtku ili naziv plaćaju godišnje pravne i fizičke osobe koje su obveznici poreza na dobit ili poreza na dohodak koji slijedi:

|  |  |  |
| --- | --- | --- |
| 1. | Pravne osobe s područja industrije, rudarstva i prometa | 1.000,00 kuna |
| 2. | Pravna predstavništva inozemnih i domaćih tvrtki, poslovnih banaka, lutrije, kladionice, te vanjsko-trgovinske pravne osobe | 2.000,00 kuna |
| 3. | Pravne osobe s područja poljoprivrede, ribarstva, šumarstva | 400,00 kuna |
| 4. | Pravne osobe s područja građevinarstva | 2.000,00 kuna |
| 5. | Pravne osobe s područja trgovine, ugostiteljstva i turizma | 2.000,00 kuna |
| 6. | Druge pravne osobe | 600,00 kuna |
| 7. | Fizičke osobe koje obavljaju samostalne djelatnosti: |  |
|  | – samostalni ugostitelji, trgovačke i zabavne radnje | 500,00 kuna |
|  | – proizvodne, uslužne i druge djelatnosti | 400,00 kuna |

Članak 17.

Ako je na istom objektu istaknuto više tvrtki ili naziv iste pravne i fizičke osobe, plaća se samo jedan spomenuti iznos poreza.

Ako postoji više vlasnika obrtničke radnje ili poduzeća, plaća se samo jedan porez.

Poslovne jedinice u sastavu pravne i fizičke osobe (prodavaonice, pogoni i radionice) plaćaju 50% propisanog poreza na tvrtku i naziv.

Ako se tvrtka upiše u registar tijekom godine, plaća se razmjerni dio poreza na tvrtku ili naziv.

5. Porez za korištenje javne površine

Članak 18.

Porez na korištenje javnih površina plaćaju pravne i fizičke osobe koje koriste javnu površinu.

Visinu, uvjete i način plaćanja poreza na korištenje javnih površina Općinsko vijeće propisat će posebnom odlukom.

III. PROVEDBENE ODREDBE

Članak 19.

Općina Primošten poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom odlukom, u cijelosti prenosi na Poreznu upravu.

Poreznoj upravi za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

Članak 20.

Porezna uprava dužna je 15. u mjesecu, za prethodni mjesec, Općini Primošten dostavljati izvješća o utvrđenim i naplaćenim porezima.

IV. ZAKLJUČNE ODREDBE

Članak 21.

S danom primjene ove Odluke prestaje važiti Odluka o općinskim porezima Općine Primošten (»Službeni vjesnik Šibensko-kninske županije« broj 7/09).

Članak 22.

Ova Odluka stupa na snagu osmog dana od dana objave u »Službenom vjesniku Šibensko-kninske županije« osim odredbi o prirezu poreza na dohodak koje stupaju na snagu osmog dana od dana objave u »Narodnim novinama«.

Klasa: 410-01/11-01/16

Urbroj: 2182/02-01-11-37

Primošten, 15. ožujka 2011.

Predsjednik
Vinko Bolanča, v. r.

Odluka, NN 37/2011-875